Dodik: Referendum nije neophodan
Predsednik RS, nakon susreta sa Ketrin Ešton, najavio je da će predložiti povlačenje odluke o referendumu o Sudu i Tužilaštvu BiH
Republika Srpska i njene institucije mogu biti sigurne da je Evropska Unija spremna da se angažuje i da otvori strukturalni dijalog o funkcionisanju pravosuđa u Bosni i Hercegovini. Poručio je ovo danas u Banjaluci predsjednik Republike Srpske, Milorad Dodik, nakon sastanka sa visokom predstavnicom Evropske unije za spoljnu politiku i bezbjednost Ketrin Ešton, precizirajući da vjeruje da u Evropskoj Uniji ima kredibilnog sagovornika koji ne samo da je prihvatio zabrinutost Republike Srpske u vezi funkcionisanja pravosuđa već je spreman da sav svoj kredibilitet uloži u taj proces. Ketrin Ešton je izrazila zadovoljstvo činjenicom da će, kako je istakla, prijetnje referendumom biti uklonjene najavljujući otvaranje strukturalnog dijaloga o funkcionisanju i radu pravosuđa u Bosni i Hercegovini ,odnosno, aktiviranje institucionalnog mehanizma Evropske Unije pomoću koga se rješavaju pravosudna pitanja u zemljama koje se nalaze procesu proširenja. Ešton je, s tim u vezi, najavila da će na kraju konstruktivnog dijaloga Evropska komisija dati preporuke za rješavanje najurgentnijih nedostataka u pravosuđu. Ketrin Ešton je izrazila očekivanja da će dijalog ,kako je istakla, iznjedriti rješenja za konkretne probleme i ponovo vratiti Bosnu i Hercegovinu na evropski put. Ketrin Ešton je kasnije u Sarajevu razgovarala sa članom Predsedništva Bosne i Hercegovine Bakirom Izetbegovićem i savetnicima druga dva člana Predsedništva. Ona je svoje sagovornike obavestila o spremnosti predsednika Republike Srpske Milorada Dodika da povuče odluku o referendumu, rekavši da je to "ispravna odluka", kao i da sve odluke "treba da budu donesene putem političkog dijaloga". Ešton je naglasila da će Evropska unija će olakšati strukturalni dijalog kada je reč o problemima pravosudja na nivou BH". Visoka predstavnica se u Sarajevu sastala i sa predsednikom Socijaldemokratske partije BiH Zlatkom Lagumdžijom i zamenikom predsednika Stranke demokratske akcije Asimom Sarajlićem, sa kojima je razgovarala o političkoj situaciju u Bosni i Hercegovini.